Viðauki við fjögurra ára samgönguáætlun 2007–2010 Stjórnartillaga - þingskjal nr. 820

Þskj. 820 - 519. mál.

Tillaga til þingsályktunar um viðauka við fjögurra ára samgönguáætlun

fyrir árin 2007–2010.

(Lögð fyrir Alþingi á 135. löggjafarþingi 2007–2008.)

Alþingi ályktar, sbr. lög um samgönguáætlun, nr. 71/2002, að á árunum 2007–2010 skuli unnið að samgöngumálum í samræmi við eftirfarandi áætlun, sem er viðauki við samgönguáætlun 2007– 2010, er samþykkt var sem þingsályktun frá Alþingi 17. mars 2007:

2. FLUGMÁLAÁÆTLUN

2.2 Flugvellir og flugleiðsöguþjónusta, fjármál.

2.2.3 Sundurliðun einstakra gjaldaliða.

2.2.3.1 Viðhald.

3. SIGLINGAMÁLAÁÆTLUN

3.1 Fjármál

Gert er ráð fyrir samkvæmt áætlun þessari að byggð verði ný Vestmannaeyjaferja á árunum 2008–2010 sem sigli milli Vestmannaeyja og Landeyjahafnar. Ferjan og rekstur hennar hefur verið boðin út í einkaframkvæmd samkvæmt heimild í samgönguáætlun 2007–2010. Ekki er gert ráð fyrir að ríkissjóður eignist ferjuna að loknum 15 ára samningstíma og því verði um árlegar þjónustugreiðslur ríkissjóðs að ræða vegna hennar frá og með hausti 2010 í 15 ár. Gert er ráð fyrir að greiðslur þessar verði um 8.800 millj. kr. á tímabilinu miðað við núverandi verðlag. Er þá miðað við 6% vexti á fjárfestingarhlutann. Fjárveitingar til ferjunnar, sem voru á fyrri áætlun 2009 og 2010, eru því felldar niður. Rekstur ferjunnar fjóra síðustu mánuði ársins 2010 er færður á vegáætlun.

3.2 Sundurliðun einstakra gjaldaliða.

3.2.1 Stofnkostnaður.

Tafla 3-1. Hafnarmannvirki, heildarfjárveitingar.

3.2.1.1 Hafnir í grunnneti ríkisstyrktar.

Tafla 3-2. Fjárveitingar til hafna í grunnneti, ný og breytt verkefni.

Verðlag fjárlaga 2007, millj. kr.

Tafla 3-3. Hafnir í grunnneti, ný og breytt verkefni.

Skýringar við töflu: Frumáætlun Siglingastofnunar um heildarkostnað við framkvæmdir, virðisaukaskattur meðtalinn. Verðlag fjárlaga 2007, millj. kr.

Tafla 3-4. Fjárveitingar til hafna utan grunnnets, breyting.

Verðlag fjárlaga 2007, millj.kr.

Tafla 3–5. Hafnir utan grunnnets, breytt verkefni.

Skýringar við töflu: Frumáætlun Siglingastofnunar um heildarkostnað við framkvæmdir, virðisaukaskattur meðtalinn. Verðlag fjárlaga 2007, millj. kr.

4. VEGÁÆTLUN

4.1 Fjármál.

Áætlun um fjáröflun.

Skipting útgjalda.

Niðurstöður 2008 eru í samræmi við fjárlög.

Tölur fyrir árin 2009 og 2010 eru hækkaðar til verðlags fjárlaga 2008 (v.v. = 9238).

Gert er ráð fyrir að Vaðlaheiðargöng verði byggð í einkaframkvæmd með veggjöldum. Göngin verði þó fjármögnuð að hálfu af ríkissjóði með jöfnum árlegum greiðslum eftir að framkvæmdatíma lýkur árið 2011 í 25 ár.

Gert er ráð fyrir að Suðurlandsvegur frá Hveragerði að sýslumörkum Gullbringusýslu verði gerður í einkaframkvæmd. Vegurinn verður fjármagnaður af ríkissjóði með jöfnum árlegum greiðslum eftir að framkvæmdum lýkur árið 2010 í 25 ár.

4.2 Sundurliðun einstakra gjaldaliða.

4.2.1 Grunnnet.

4.2.1.3 Verkefni á landsbyggð.

Hér er gerð grein fyrir skiptingu flýtifjármagns, viðbótarfjármagns og tilfærslu fjármagns.

4.2.1.4 Söluandvirði Símans.

4.2.1.5 Jarðgöng. 1)

1) Ekki er gerð grein fyrir Vaðlaheiðargöngum í þessari töflu utan 100 millj. kr. fjárveitingar árið 2008 sem er í samræmi við fjárlög. Gert er ráð fyrir að Vaðlaheiðargöng verði gerð í einkaframkvæmd með veggjöldum. Göngin verði fjármögnuð að hálfu af ríkissjóði með jöfnum árlegum greiðslum eftir að framkvæmdatíma lýkur árið 2011 í 25 ár.

2) Bolungarvíkurgöng (Óshlíðargöng) eru þegar inni í samþykktri samgönguáætlun 2007– 2010 með 3.680 millj. kr. fjárveitingu. Greiðslur vegna framkvæmdanna ná hins vegar til 2011 og verður því gera ráð fyrir fjárveitingu til ganganna að upphæð 850 millj. kr. á því ári.

4.2.2 Utan grunnnets.

4.2.2.1 Tengivegir.

4.2.2.4 Þjóðgarðavegir.

4.2.3 Sérstök fjáröflun.

Gert er ráð fyrir að Suðurlandsvegur frá Hveragerði að sýslumörkum Gullbringusýslu verði gerður í einkaframkvæmd. Vegurinn verður fjármagnaður af ríkissjóði með jöfnum árlegum greiðslum eftir að framkvæmdum lýkur árið 2010 í 25 ár.

Athugasemdir við þingsályktunartillögu þessa.

1. INNGANGUR

Alþingi samþykkti þann 17. mars 2007 þingsályktun um samgönguáætlun 2007–2010. Á þeim stutta tíma sem liðinn er frá samþykkt þingsályktunartillögunnar hafa orðið afdrifaríkar breytingar í þjóðfélaginu sem leiða til þess að nauðsynlegt er að gera viðauka þennan við þingsályktunina. Þar er sérstaklega að nefna um þriðjungs niðurskurð aflaheimilda í þorskveiði sem kemur hart niður á mörgum byggðarlögum á landsbyggðinni. Því er talið nauðsynlegt að flýta ýmsum framkvæmdum á landsbyggðinni bæði í vega- og flugmálum í því skyni að styrkja innviði byggðanna. Á sama hátt munu ýmsir hafnarsjóðir kjósa að fresta framkvæmdum sem leiðir af tekjusamdrætti hafnarsjóðanna vegna aflasamdráttar. Enn aðrir hafnarsjóðir óska eftir flýtingu eða breytingu á framkvæmdum einmitt vegna breyttra atvinnuhátta.

2. FLUGMÁLAÁÆTLUN

Heildartafla, 2.2.1 Tekjur og framlög, er á verðlagi 2008 fyrir 2008–2010 en á verðlagi 2007 fyrir það ár. Skýringarnar hér að neðan eru á verðlagi 2007 sem og sundurliðun í töflum 2.2.3.1 Viðhald og 2.2.3.2.1 Alþjóðaflugvellir í grunnneti.

Markaðar tekjur.

Áætlun um markaðar tekjur, þ.e. tekjur af flugvallaskatti og varaflugvallagjaldi, hefur verið uppfærð að teknu tilliti til fjölgunar farþega fram á þennan dag. Gert er ráð fyrir 6% árlegri aukningu farþega í innanlands- og millilandaflugi frá 2007–2010. Tekjur munu þannig aukast um 433 millj. kr. Jafnframt er flutt á milli áranna 2007 og 2008 147 millj. kr. sem féllu til á árinu 2007 og áætlað var að ráðstafa það ár. Vegna frestunar framkvæmda af ýmsum ástæðum verður þeim ráðstafað á árinu 2008, sbr. stofnkostnað í grunnneti. Einnig eru fluttar til ársins 2008 214 millj. kr. sem eru óráðstafaðar markaðar tekjur frá fyrri árum.

Beint framlag úr ríkissjóði.

Gert er ráð fyrir að framlag úr ríkissjóði hækki sem nemur 80 millj. kr. á árinu 2008 sem er samsvarandi fjárhæð og markaðar tekjur voru umfram áætlun á árinu 2007. Tekjum þessum er varið til að mæta vöntun á fjármagni til að uppfylla greiðslur samkvæmt þjónustusamningi á árinu 2007, 65 millj. kr. og 15 millj. kr. sem fara undir stofnkostnað vegna flugvalla í grunnneti.

Viðskiptahreyfingar.

Gert er ráð fyrir að Flugstoðir ohf. taki á árinu 2008 lán hjá ríkissjóði að upphæð 1.406 millj. kr. miðað við verðlag 2008 en 1.387 millj. kr. miðað við verðlag 2007 sem er það verðlag sem sundurliðaðar fjárhæðir eru á í töflum 2.2.3.1 og 2.2.3.2.1 sem eru breytingar á samþykktri samgönguáætlun, en sú áætlun var á verðlagi 2007. Fjárhæðir í töflu 2.1 eru hins vegar á verðlagi 2008 miðað við 3,8% hækkun verðlags milli ára. Tekið lán vegna framkvæmda við lengingu Akureyrarflugvallar og gerð aðflugsbúnaðar við völlinn 651 millj. kr. Er þá tekið tillit til 214 millj. kr. óraðstafaðra markaðra tekna frá fyrri árum. Framkvæmdir verða á árinu 2008. Lánið yrði endurgreitt af flugmálaáætlun á tíu árum, fyrst 2009 70 millj. kr. og 2010 60 millj. kr. Á sama hátt verður tekið lán hjá ríkissjóði að upphæð 280 millj. kr. til flýtingar malbiksyfirlögn á Akureyrarflugvelli. Framkvæmdin verður 2008 og endurgreiðsla lánsins á árinu 2009 af liðnum 2.2.3.1 Viðhald á flugmálaáætlun.

Gert er ráð fyrir að Flugstoðir ohf. taki lán hjá ríkissjóði að upphæð 396 millj. kr. á verðlagi 2007 en 412,7 millj. kr. á verðlagi 2008 vegna flughlaðs við fyrirhugaða samgöngumiðstöð á Reykjavíkurflugvelli. Gert er ráð fyrir að framkvæmdin eigi sér stað á árinu 2008. Áætlaður heildarkostnaður er 440 millj. kr. á verðlagi 2007 en 456,7 millj. kr. á verðlagi 2008 sem fjármagnað yrði með tekjum 2008 44 millj. kr. og lántöku 412,7 millj. kr. Lánið yrði endurgreitt af flugmálaáætlun á tíu árum fyrst 2009 73 millj. kr. og 2010 64 millj. kr.

Gert er ráð fyrir að Flugstoðir ohf. taki lán hjá ríkissjóði að upphæð 60 millj. kr. á verðlagi 2007 eða 62,3 millj. kr. á verðlagi 2008 til framkvæmda vegna viðbótaraðstöðu fyrir innanlandsflug á Reykjavíkurflugvelli. Lánið verður endurgreitt árið 2010.

Sérstök fjáröflun.

Liðurinn sérstök fjáröflun lækkar sem nemur 570 millj. kr. vegna lántöku til lengingar Akureyrarflugvallar og 3.000 millj. kr. vegna breytinga á fjármögnun samgöngumiðstöðvar í Reykjavík á árunum 2008–2009. Jafnframt lækkar liðurinn um 250 millj. kr. vegna Keflavíkurflugvallar NA/SV brautar þar sem gert er ráð fyrir að fjármagna enduropnun brautarinnar með beinu framlagi frá ríkinu.

Stofnkostnaður.

Í liðnum Flugvellir í grunnneti er bætt við fjárhæðir vegna framkvæmda á Akureyrarflugvelli og Reykjavíkurflugvelli, sbr. sundurliðun undir viðskiptahreyfingar hér að framan. Jafnframt er verktíma ýmissa verka hliðrað til að mæta 207 millj. kr. fjárvöntun til að uppfylla þjónustusamning. Er þá tekið tillit til framkvæmda sem fluttar eru milli áranna 2007 og 2008 að fjárhæð 147 millj. kr. Gert er ráð fyrir 15 millj. kr. kostnaði við rannsóknir í tengslum við staðsetningu flugvallar í Reykjavík.

2.2.3.2.1 Stofnkostnaður.

Reykjavíkurflugvöllur.

Flugbrautir og hlöð.

Flughlað verður gert á árinu 2008 við fyrirhugaða samgöngumiðstöð á Reykjavíkurflugvelli.

Viðbótaraðstaða vegna innanlandsflugs.

Gerð verður viðbótaraðstaða fyrir innanlandsflug árið 2008.

Reykjavík samgöngumiðstöð.

Bygging samgöngumiðstöðvar er felld út úr áætluninni þar sem gert er ráð fyrir að hún verði fjármögnuð með öðrum hætti utan samgönguáætlunar og fjárfestingin standi undir sér.

Akureyrarflugvöllur.

Flugbrautir.

Flugbrautin verður lengd um 460 m árið 2008 og núverandi braut verður lögð malbiksyfirlagi.

Endaöryggissvæði (RESA).

Gerð verða endaöryggissvæði árið 2008.

Aðflugs- og leiðsögubúnaður.

Settur verður upp ILS aðflugs- og leiðsögubúnaður árið 2008.

Keflavíkurflugvöllur.

Aðflugs- og leiðsögubúnaður á NA/SV braut

Gert er ráð fyrir að lagfæra ástand brautarinnar og endurnýja ljósa- og rafmagnsbúnað til að hægt verði að taka hana á ný í notkun.

3. SIGLINGAMÁLAÁÆTLUN

Inngangur.

Liður í ákvörðun ríkisstjórnar um mótvægisaðgerðir vegna samdráttar þorskveiðiheimilda var að fresta skyldi gildistöku ákvæða hafnalaga um breytingu á styrkjum til hafnarframkvæmda um tvö ár eða til 1. janúar 2011. Hafnir sem verða fyrir tekjusamdrætti og eru með verkefni inni á gildandi samgönguáætlun eiga því möguleika á að fresta framkvæmdum sem voru á áætlun árin 2007 eða 2008 til áranna 2009 og 2010.

Nokkrar hafnir hafa þegar valið þennan kost í ár og ljóst er að fleiri munu bætast í hópinn á næsta ári. Í fjárlögum fyrir árið 2008 var þess vegna tekin ákvörðun um tímabundna frestun 200 millj. kr. framlags til hafnarmannvirkja. Á grundvelli upplýsinga sem fyrir liggja hjá Siglingastofnun Íslands um stöðu verkefna er gerð tillaga um færslu verkefna fyrir 200 millj. kr. frá árinu 2008 yfir á árin 2009 og 2010.

Frá samþykkt samgönguáætlunar 2007–2010 í mars 2007 hafa komið fram óskir um nokkrar minni háttar breytingar á verkefnum sem falla undir siglingamálakafla áætlunarinnar. Hér er gerð tillaga um breytingar á samgönguáætlun til að mæta þessum óskum. Um er að ræða breytingar á fimm liðum í siglingamálaáætluninni, tvær á rekstrarliðum og þrjár á stofnkostnaðarliðum.

1. Í kjölfar breytinga á atvinnuháttum á landsbyggðinni hefur fjölgað verulega beiðnum frá hafnarstjórnum þar sem óskað er eftir því að Siglingastofnun rannsaki hafnaraðstöðu fyrir nýja atvinnustarfsemi. Því er lagt til að liðurinn Hafnir, líkantilraunir og grunnkort verði hækkaður.

2. Samningur Siglingastofnunar við Neyðarlínuna um rekstur Vaktstöðvar siglinga er vísitölubundinn og hafa greiðslur hækkað verulega umfram verðlagsforsendur fjárlaga undanfarin ár. Einnig er í framhaldi af ákvörðun Flugfjarskipta um að selja land á Rjúpnahæð nauðsynlegt að endurnýja búnað til fjarskipta við skip og koma honum fyrir á nýjum stöðum. Af þessum ástæðum er lagt til að liðurinn Vaktstöð siglinga verði hækkaður.

3. Hafnarmannvirki. Frá samþykkt gildandi samgönguáætlunar 17. mars 2007 hafa komið fram nokkrar óskir um breytingar á einstökum verkefnum í hafnargerð. Hér er lagt til að samþykkt verði breyting á umfangi verkefna í átta sveitarfélögum. Þá hefur sveitarstjórn Norðurþings óskað eftir því að Siglingastofnun hefji hið fyrsta rannsóknir og líkantilraunir vegna nýrrar hafnar á Húsavík. Hér er lagt til að fjármagn fáist til þessara undirbúningsrannsókna á árunum 2008 og 2009. Til að ekki komi til útgjaldaaukningar árið 2008 er lagt til að öðrum verkefnum verið frestað til áranna 2009 og 2010.

4. Í fjárlögum fyrir árið 2008 er framlag til Vestmannaeyjaferju ekki verðbætt frá því sem segir í gildandi samgönguáætlun en hún er á verðlagi ársins 2007. Hér er lagt til að það verði gert.

5. Í fjárlögum fyrir árið 2008 er framlag til tollaðstöðu á Seyðisfirði ekki verðbætt frá því sem segir í gildandi samgönguáætlun en hún er á verðlagi 2007. Hér er lagt til að það verði gert.

3.1 Fjármál.

Verðlagsgrundvöllur.

Samgönguáætlun fyrir árin 2007– 2010 er á verðlagi fjárlaga 2007. Þar eð nú liggur fyrir frumvarp til fjárlaga fyrir árið 2008 þykir rétt að færa tölur í tekju- og gjaldahlið áætlunarinnar á því ári til samræmis við fjárlagafrumvarpið. Tölur fyrir árin 2009 og 2010 eru einnig færðar til verðlags fjárlaga 2008.

Þetta á einnig við um samtölur í töflu 3–1 Hafnarmannvirki, heildarfjárveitingar, en töflur 3-2, 3-3, 3-4 og 3-5 eru hins vegar á verðlagi fjárlaga 2007.

Tillögur um breyttar fjárveitingar á samgönguáætlun árin 2008, 2009 og 2010.

Breytingar sem gerðar voru með fjárlögum 2008 og þessi tillaga að viðauka við samgönguáætlun 2007–2010 hafa í för með sér eftirfarandi breytingar á fjárveitingum frá því sem segir í upphaflegri samgönguáætlun 2007–2010. Hér að neðan er yfirlit yfir þær breytingar sem ekki er nú þegar búið að gera grein fyrir í fjárlögum 2008:

Rekstrargjöld 2008 2009 2010 Samtals

Hafnir, líkantilraunir og grunnkort

Hækkun 30 millj. kr./ár. 30 30 30 90

Vaktstöð siglinga

Hækkun 27 millj. kr./ár. 27 27 27 81

57 57 57 171

Stofnkostnaður.

Hafnarmannvirki.

Fjárveitingar hækki árin 2009–2010 um 275 millj. kr. Þar af eru 100 millj. kr. vegna undirbúningsrannsókna fyrir stækkun Húsavíkurhafnar. Hækkuninni verði mætt tímabundið með frestun verkefna. Forsenda frestunar er að hafnalögum var breytt svo að verkefnin verði áfram styrkhæf árin 2009 og 2010. Á árinu 2008 er gert ráð fyrir tímabundinni frestun fjárveitingar að upphæð 200 millj. kr., sbr. fjárlög.

2008 2009 2010 Samtals

Breytingar sem koma fram 2008, 2009 og 2010 -86 265 96 275

Landeyjahöfn -114 114 0

Stækkun tollaðstöðu Seyðisfirði

Verðlagsbreyting – ekki í fjárlögum 2,3 2,3

Vestmannaeyjaferja

Verðlagsbreyting – ekki í fjárlögum. 3,8 3,8

-193,9 379 96 281,1

Breytingar samtals: -136,9 436 153 452,1

Gert er ráð fyrir samkvæmt áætlun þessari að byggð verði ný Vestmannaeyjaferja á árunum 2008–2010 er sigli milli Vestmannaeyja og Landeyjahafnar. Ferjan og rekstur hennar hefur verið boðin út í einkaframkvæmd samkvæmt heimild í samgönguáætlun 2007–2010. Ekki er gert ráð fyrir að ríkissjóður eignist ferjuna að loknum 15 ára samningstíma og því verði um árlegar þjónustugreiðslur ríkissjóðs að ræða vegna hennar frá og með hausti 2010 í 15 ár. Fjárveitingar til ferjunnar sem voru á fyrri áætlun á árunum 2009 og 2010 eru því felldar niður. Þjónustugreiðslurnar eru sýndar á vegáætlun.

4. VEGÁÆTLUN

Inngangur.

Síðastliðið sumar birti ríkisstjórnin ákvörðun sína um að hluti mótvægisaðgerða vegna samdráttar þorskveiðiheimilda skyldi felast í flýtingu ákveðinna framkvæmda í vegagerð. Sú tillaga um endurskoðun vegáætlunarhluta samgönguáætlunar sem hér er lögð fram tekur fyrst og fremst á þeim breytingum sem nauðsynlegt er að gera á þingsályktun um samgönguáætlun fyrir árin 2007–2010 sem þessi flýting hefur í för með sér.

Nokkrar aðrar breytingar eru lagðar til í þessari tillögu. Ein er um nýjan tengiveg að Landeyjahöfn, en samkvæmt þeim áætlunum sem nú eru uppi um hafnargerð þar þarf að leggja veginn á þessu ári. Önnur breytingin varðar jarðgöng undir Vaðlaheiði og miðast við að framkvæmdir þar geti hafist á árinu 2009 og að framkvæmdir við Suðurlandsveg hefjist 2009. Báðar þessar framkvæmdir verða í einkaframkvæmd. Einnig er lagt til að greitt sé mótframlag vegna endurbóta á ferjuhöfnum á Dalvík og Brjánslæk. Þá er sýnt að ekki verður unnt að vinna að nokkrum verkefnum eins og fyrri áætlun gerði ráð fyrir þar eð undirbúningur hefur tekið lengri tíma en gert var ráð fyrir. Hluti af því svigrúmi sem við það myndast er notað til að auka framkvæmdir við tengivegi. Loks er stofnkostnaður vegna Grímseyjarferju tiltekinn sérstaklega en var áður innifalinn í upphæðinni til ferja og flóabáta.

4.1 Fjármál.

Verðlagsgrundvöllur.

Samgönguáætlun fyrir árin 2007–2010 er á verðlagi fjárlaga 2007. Þar eð nú liggja fyrir fjárlög fyrir árið 2008 þykir rétt að færa tekju- og gjaldahlið áætlunarinnar (áætlun um fjáröflun og skipting útgjalda) til samræmis við fjárlögin fyrir árið 2008. Tölur fyrir árin 2009 og 2010 eru færðar til verðlags fjárlaga 2008. Sundurliðun fjárveitinga til einstakra verkefna eru hins vegar færðar á verðlagi ársins 2007 til samræmis við aðrar tölur til einstakra verkefna í áætluninni til þess að auðveldara sé að bera þær saman.

Gert er ráð fyrir því að á árinu 2008 taki einstakar tölur breytingum í hlutfalli við breytingar á niðurstöðutölum einstakra liða áætlunarinnar sem sjá má í töflunni um skiptingu útgjalda sem breytt hefur verið til samræmis við fjárlögin. Þetta er í samræmi við það sem venja hefur verið að gera í hliðstæðum tilvikum.

Gert er ráð fyrir að allar tölur áætlunarinnar fyrir árin 2009 og 2010 verði endurskoðaðar við næstu reglulegu endurskoðun samgönguáætlunar.

Heildarfjármagn.

Heildarfjármagn til vegamála á árinu 2008 er í samræmi við tölur fjárlaga fyrir það ár.

Gjöld.

Nokkur breyting er gerð á uppsetningu áætlunarinnar frá gildandi áætlun. Breytingar þessar eru í samræmi við fjárlög fyrir árið 2008. Veigamesta breytingin er að liður sem áður nefndist þjónusta er sameinaður liðnum viðhaldi enda um viðhaldsverkefni að ræða og fyrri skipting orðin úrelt og að mörgu leyti beinlínis til trafala. Þetta er ekki í samræmi við uppsetningu fjárlaga en niðurstöðutala er í samræmi við fjárlög þegar þessir liðir eru lagðir saman.

Liðurinn almenningssamgöngur er tekinn út úr liðnum rekstri og þjónustu og færður sem sérstakur kafli og jafnframt sundurliðaður nokkru meira en áður var til að gefa gleggri mynd af ráðstöfun fjárveitinga. Loks er liðurinn rannsóknir færður undir stofnkostnað með heitinu rannsóknir og þróun í samræmi við ný vegalög.

4.1.5 Stofnkostnaður.

Grunnnet.

Lagt er til að skipting fjárveitinga til einstakra verkefnaflokka verði eins og sýnt er á eftirfarandi töflu.

2007 2008 2009 2010

m.kr. m.kr. m.kr. m.kr.

1. Almenn verkefni 571 602 538 538

2. Verkefni á höfuðborgarsvæði 1.002 3.445 3.335 2.297

3. Verkefni á landsbyggð 3.300 5.678 4.553 2.804

4. Söluandvirði Símans 1.500 3.842 5.400 4.258

5. Jarðgöng 1.750 3.456 4.084 6.005

6. Landsvegir í grunnneti 60 62 62 62

7. Grímseyjaferja 260 260

8. Ferjubryggjur 28

Tengivegir.

Lagt er til að fjárveiting til tengivega verði 640 millj. kr. árið 2007, 1.951 millj. kr. árið 2008, 1.447 millj. kr. árið 2009 og 1.550 millj. kr. 2010.

Þjóðgarðavegir.

Lagt er til að fjárveiting til þjóðgarðavega verði 324 millj. kr. 2007, 388 millj. kr. 2008, 519 millj. kr. 2009 og 571 millj. kr. 2010.

3.2 Sundurliðun einstakra gjaldaliða.

4.2.1 Framkvæmdir í grunnneti.

Verkefni á landsbyggð.

Bakkafjöruvegur.

Við undirbúning ferjuhafnar í Landeyjum hefur komið í ljós að æskilegt er að tengja höfnina með nýjum vegi frá hafnarstæðinu upp með Markarfljóti að vestanverðu á Hringveg. Jafnframt er talið nánast nauðsynlegt að vegurinn verði lagður á þessu ári vegna efnisflutninga að höfninni.

Í gildandi áætlun eru 35 millj. kr. fjárveitingar hvort áranna 2009 og 2010 til að tengja höfnina við Bakkaflugvöll, og verður það gert.

Áætlaður kostnaður við gerð hins nýja vegar upp með Markarfljóti, ásamt varnargörðum, er 650 millj. kr. Hér er lagt til að veittar verði 650 millj. kr. til þessa verkefnis á árinu 2008 en fjárþörf síðan endurskoðuð við næstu reglulegu endurskoðun samgönguáætlunar.

Suðurstrandarvegur.

Fjárveiting sem lögð er til á árinu 2008, 2009 og 2010 kemur til viðbótar fjárveitingum af söluandvirði Símans 2008 og 2009. Lagt er til að lokið verði við kaflann milli Festarfjalls og Þorlákshafnar árið 2010.

Snæfellsnesvegur.

Lokið verði við uppbyggingu vegar yfir Fróðárheiði árið 2010.

Vestfjarðavegur.

Þær fjárveitingar sem lagt er til að veittar verði til Vestfjarðavegar koma til viðbótar fjárveitingum af söluandvirði Símans. Með þessu fjármagni á að vera unnt að ljúka endurbyggingu vegarins frá Þorskafirði í Kollafjörð. Vegurinn austan Þorskafjarðar verður lagfærður og lagt á hann bundið slitlag. Unnið verður að endurgerð vegarins milli Vattarfjarðar og Vatnsfjarðar.

Strandavegur.

Lagt verður bundið slitlag á Strandaveg frá Djúpvegi að Drangsnesvegi og því lokið 2009.

Norðausturvegur.

Með þeim fjárveitingum, sem hér er lagt til að komi til Norðausturvegar og eru til viðbótar fjárveitingum af söluandvirði Símans, verður unnt að leggja nýjan veg milli Öxarfjarðar og Þistilfjarðar, gera tengingar til Raufarhafnar og Þórshafnar og ljúka tengingu frá Vopnafirði að Hringvegi.

Söluandvirði Símans.

Sundabraut.

Lagt er til að fjárveiting til Sundabrautar árið 2008 verði 492 millj. kr. sem er 3.508 millj. kr. lækkun frá gildandi vegáætlun. Miðað við stöðu undirbúnings verks þessa eru ekki horfur á að unnt verði að hefja framkvæmdir við það á árinu 2008 nema að mjög takmörkuðu leyti. Gert er ráð fyrir að frestun þessi verði endurgreidd árið 2009 sem nemur 1.700 millj. kr. og verði fjárveiting þá 5.400 millj. kr. og árið 2010 sem nemur 1.808 millj. kr. og verði fjárveiting það ár 4.408 millj. kr.

Norðausturvegur.

Fjárveiting til Norðausturvegar, Raufarhafnarleiðar, 150 millj. kr., sem vera átti 2010 er flutt til ársins 2008 í samræmi við ákvörðun um flýtingu framkvæmda.

Jarðgöng.

Dýrafjarðargöng.

Lagt er til að fjárveitingar verði 100 millj. kr. árið 2009 og 900 millj. kr. árið 2010 og er þá við það miðað að framkvæmdir hefjist 2010 og ætti þá að geta lokið árið 2012.

Norðfjarðargöng.

Lagt er til að fjárveitingar verði 600 millj. kr. 2009 og 1.700 millj. kr. árið 2010. Framkvæmdir hefjast samkvæmt þessu árið 2009 og stefnt að verklokum 2012.

Vaðlaheiðargöng.

Í gildandi samgönguáætlun 2007–2010 er gert ráð fyrir að Vaðlaheiðargöng verði fjármögnuð með sérstakri fjáröflun. Nú liggur fyrir, hver sú fjáröflun er. Göngin verða fjármögnuð í einkaframkvæmd með veggjöldum, sem standa munu undir helmingi kostnaðar. Gert er ráð fyrir að hluti ríkisins í göngunum greiðist með jöfnum árlegum greiðslum eftir að framkvæmdatíma lýkur árið 2011 í 25 ár.

Grímseyjarferja.

Í gildandi vegáætlun fyrir árin 2007–2010 var gert ráð fyrir stofnkostnaði vegna Grímseyjarferju, 260 millj. kr. 2008 og 140 millj. kr. 2009, inni í tölum til ferja og flóabáta í liðnum almenningssamgöngur í rekstrarhluta áætlunarinnar.

Ljóst er orðið að kostnaður við verk þetta verður meiri en fyrrgreindar 400 millj. kr. Að auki eiga þessar fjárveitingar heima með öðrum stofnkostnaði í grunnneti. Í samræmi við það er gerð tillaga um að fjárveitingar verði 260 millj. kr. 2008 og sama upphæð 2009 og verði færðar sem sérstakur liður stofnkostnaðar í grunnneti.

Ferjubryggjur.

Þörf er á betri aðstöðu við ferjubryggjurnar á Brjánslæk og Dalvík. Fé hefur verið veitt úr hafnarbótasjóði til nauðsynlegra framkvæmda við hafnirnar árin 2007 og 2008. Um er að ræða nýja bryggju á Dalvík og lengingu bryggjunnar á Brjánslæk.

Í þessu tilviki er um að ræða mannvirki þar sem líklegt er að viðkomandi sveitarfélag geti ekki fjármagnað sinn hluti. Er þá Vegagerðinni heimilt að sjá um mótframlag og er í því skyni gert ráð fyrir 28 millj. kr. árið 2008.

4.2.2 Framkvæmdir utan grunnnets.

Tengivegir.

Axarvegur.

Lagt er til að hafist verði handa við gerð nýs vegar yfir Öxi. Stefnt er að lokum framkvæmda árið 2011.

Enn fremur er lagt til að kaflar á eftirtöldum vegum verði lagfærðir og styrktir, þar sem þess þarf með, og lagðir bundnu slitlagi:

Meðallandsvegur, Fossar–Fljótakrókur

Vallarvegur, Fljótshlíðarvegur–Markaskarð

Þingskálavegur, Rangárvallavegur–Þingskálar

Grafningsvegur efri, Ýrufossvegur–Úlfljótsvatn

Leirársveitarvegur, Leirá–Svínadalsvegur

Skorradalsvegur, Grund–Hvammur

Framsveitarvegur, Snæfellsnesvegur–golfvöllur

Strandavegur, Bjarnarfjarðarháls–Klúka

Vatnsdalsvegur, Hvammur–Hringvegur

Skagafjarðarvegur, Hafgrímsstaðir–Sölvanes

Hörgárdalsvegur, Brakandi–Björg

Dagverðareyrarvegur, Hringvegur–Gásir

Illugastaðavegur, Slitlagsendi–Illugastaðir

Knarrarbergsvegur, Veigastaðavegur–Leifsstaðir

Borgarfjarðarvegur, Lagarfossvegur–Unaós

Hróarstunguvegur, Hringvegur–Blanda og Hitaveita–Hringvegur

Bundið slitlag við sveitabæi á Norðausturlandi

Þjóðgarðavegir.

Dettifossvegur.

Lögð er til fjárveiting til að ljúka gerð vegarins árið 2010.

Sérstök fjáröflun.

Vaðlaheiðargöng.

Í gildandi áætlun fyrir árin 2007–2010 var gert ráð fyrir að af sérstakri fjáröflun kæmu 100 millj. kr. á ári 2008–2010 til Vaðlaheiðarganga. Nú hefur verið ákveðið með hvaða hætti Vaðlaheiðargöng verða fjármögnuð og lækkar hin sérstaka fjáröflun því um 100 millj. kr. á ári 2008–2010.

Suðurlandsvegur.

Í gildandi áætlun fyrir árin 2007–2010 var gert ráð fyrir að af sérstakri fjáröflun komi 1.400 millj. kr. til tvöföldunar Suðurlandsvegar í Suðurkjördæmi. Af skipulagsástæðum er ekki fyrirsjánlegt að unnt verði að nota alla fjárveitinguna á árinu 2008 og færist hluti hennar því til ársins 2009. Á þessu stigi er gert ráð fyrir að sérstök fjáröflun fyrir Suðurlandsveg frá Hveragerði að sýslumörkum Gullbringusýslu verði í formi einkaframkvæmdar. Vegurinn verður fjármagnaður af ríkissjóði með jöfnum árlegum greiðslum eftir að framkvæmdum lýkur árið 2010 í 25 ár.

Vesturlandsvegur.

Í gildandi áætlun fyrir árin 2007–2010 var gert ráð fyrir að af sérstakri fjáröflun komi 800 millj. kr. til tvöföldunar Vesturlandsvegar á Kjalarnesi. Af skipulagsástæðum er ekki fyrirsjánlegt að unnt verði að nota alla fjárveitinguna á árinu 2008 og færist hluti hennar því til ársins 2009.